女貧苦難妍
作者：朱松
朝代：宋

paragraphs: 女貧苦難妍，士貧苦難高。
了知論此者，不識一世豪。
此身百斛鼎，流俗欲手操。
寧當捨其中，局促計所遭。
頗疑有若人，骯髒棲蓬蒿。
考槃一丘壑，光景不可韜。
斯人不我忘，空復踰垣逃。
軒裳亦云華，唾去如腥臊。
哀哉夸毗子，擾擾冠猿猱。
恬無濟世心，閔默死滔滔。
朅來事斗祿，俛仰身桔槔。
一官戲人間，幾何非餮饕。
誰言眷此幘，擲去輕秋毫。
區區欲驕士，一哭嗟兒曹。